Șeful Senatului, Călin Popescu Tăriceanu, a declarat că ALDE nu poate accepta ca ”DNA să facă Guvernul României așa cum îi convine”, referindu-se la ministrul Economiei, Viorel Ilie, care ar urma să fie remaniat de premierul Mihai Tudose.  "Considerăm că este dreptul primului-ministru să propună, dacă este necesar, remanierea Guvernului", a declarat Tăriceanu, care i-a reproșat lui Tudose că a aflat din spațiul public despre remanierea lui Viorel Ilie.  Tăriceanu a declarat că înțelege "pe deplin" considerentele legate de competențele și performanțele miniștrilor, dar în ceea ce privește situația celor cu probleme penale, "acțiunea practică a DNA-ului", aici ALDE are un "punct de vedere clar".